《五月二日同叔问过弥陀阁观山中飞瀑》
宋代·程俱

飞泉落青冥，掩冉振森木。惊雷殷厚地，喷薄转空谷。

崩湍争喧豗，漱此千丈玉。汹如秦军破，势比不周触。

初疑三峡移，无乃九井蹙。云中阿兰若，峻岭锁重麓。

悽寒绝人境，共此媚幽独。长饥不难忍，洗耳谢羁束。

君方应时须，我已甘脱粟。正恐山不深，从今友麋鹿。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。